khistorydata/jeongjo-sjw-relations huggingface dataset:
정조 23년 · 강
平安監司韓用龜以安州牧使朴瑞源慈山府使李儒慶罷黜事及肅川府使任長源前鐵山府使權琇罪狀馳啓命口傳差代給馬下送長源戴罪察職
정조 23년 · 목
該監司狀啓以爲勅行時支勅都監之勒差富民乃是西邑之痼弊前後朝家申飭不啻截嚴向又別下飭敎俾各驚礪則何敢爲復踵前習而忠州牧使朴瑞源本邑刷馬都監之任若當勅行時則其所逋負殆過千金故人皆百許圖免今番所差一委奸鄕朝差夕改惟意操縱前後捧賂至於六百兩之多淸川江橋梁木斫取於私養山而吏校之憑藉作弊不一其端尙不以本價出給於山主怨聲載路慈山府使李儒慶元勅監之外又出都都監米糆都監魚果都監等三四名色雖曰該邑之謬例飭禁之下無難冒犯首鄕之招狼藉難掩肅川府使任長源蒞任以來大小公務慢不照察吏鄕交橫民受其弊又當支勅之時勅庫元監之外都都監駝肉都監茶啖別都監等加差之名色甚繁又抄富鄕差定座首支勅之需與該庫都監竝力擔當駝駱牛之責納於停宴之後炬火軍之加定於元數之外大爲村里繹騷之端因作該監斂錢之階安州牧使慈山府使爲先罷黜其罪狀令該府拿問勘處肅川府使係是恩補不敢論勘鐵山前府使權琇稱以支勅時例規柴木炬草等屬分定於民結民戶督納於旬日之間遠面之民則難於輸致以錢防納多或爲六七錢小不下三四錢西邑之民纔經輪症瘡痍未蘇而不恤殘民難支之弊有此科外橫斂之擧誠極駭痛請令該府拿問定罪敎以令該曹口傳另擇差出待下批當日給馬下送其中不爲循例請罪之肅倅則外補卽坐謫之降一等律名故例稱謫倅今雖勘律豈過於定配乎亦安知同罪者漏網無勢者橫罹乎使之戴罪察職贖愆回行事嚴飭之意回諭
정조 23년 · 강
以金孝建爲安州牧使李東馨爲慈山府使口傳也
정조 23년 · 강
命江原道還穀加分依狀請許施
정조 23년 · 목
備局啓言卽見江原監司尹弼秉狀啓謄報則以爲道內還穀數本不敷以其當分之數實無分排之勢還穀四萬五千五百七十石特蒙準許則待其畢分從實數更爲登聞事請令廟堂稟旨分付矣本道穀簿本自不敷而其中亦有以還穀之多民不支堪之邑若平均其分留則四萬五千餘石加分似或稍過而種糧多少有難遙制姑依所請施行使之畢加分後從實數更爲登聞今年則諸路留庫摘奸斷不可已亦以此請預爲嚴飭允之
정조 23년 · 강
命京畿牟還加分依狀請許施
정조 23년 · 목
備局啓言卽見京畿監司李在學狀啓則以爲各邑牟還多寡不均若其有裕處固不必加分而至於不敷處不可不略有加分牟還應留中限二千石特許加分事請令廟堂稟旨分付矣春耕在卽種子之如干加分不可靳持請依所請施行允之
정조 23년 · 목
政院啓言兵曹判書金文淳留陣取稟擧條禁將誤書以訓將至於啓下原擧條改付標以入當該注書所當重勘而本院請推外無他罰何以爲之敎以爲先推考
정조 23년 · 강
以李羲甲爲迎接都監郞廳
정조 23년 · 목
迎接都監啓言本都監郞廳兵曹正郞申漵減下代以都廳郞廳兵曹正郞柳畊移差其代副司果李羲甲請差下使之察任允之
정조 23년 · 강
迎接都監以遠接使以下各務差使員譯官職姓名小通事姓名驛卒數爻修啓
정조 23년 · 목
迎接都監啓言卽接遠接使移文則遠接使以下各務差使員譯官職姓名小通事姓名驛卒數爻錄送勅房後件記上送故謄書以入◯遠接使吏曹判書李時秀由京城到義州迎接隨至京城平安道觀察使韓用龜由平壤到義州迎接隨至中和回還時由中和隨至義州問禮官藝文館校理李羲甲由京城到義州呈儀註義州府尹李基讓在本州迎接近侍別軍職李溏由京城到義州謢行間安中使金性完由京城至安州別問安使承政院右副承旨李儒慶由京城至肅川上房堂上差備官同知中樞府事李邦華副護軍尹春咸由京城到鳳城堂下差備官司譯院敎授玄在明由京城到義州副房堂上差備官僉知中樞府事邊鎬由京城到鳳城堂上差備官副護軍方世洪堂下差備官司譯院正李榮逵由京城到義州◯副勅隨率旗鼓官文德賢陪行小通事韓麟茶房小通事崔宗旭廚房小通事申有坤李春澤跟役小通事金漢相李仁協以上由義州到京城回至義州◯都書者一名都色一名吏房一名兵房一名步從色一名雨具色一名書者一名馬頭一名籠馬頭一名轎子色一名引路二名日傘奉持一名左牽一名轎子扶囑四名後步從四名坐馬馬夫二名轎子馬夫四名跟役六人騎馬夫六名跟役籠馬頭一名擡扛馬頭一名以上由義州到黃州替換巡視旗手二名喇叭手二名令旗手二名棍手二名羅將二名通引四名以上站站替換
정조 23년 · 강
迎接都監以平安黃海兩道各務差使員有頉代移定守令修啓
정조 23년 · 목
迎接都監啓言卽接遠接使移文則平安道黃海道各務差使員中有頉代各該道臣以他邑守令移定云而職姓名書送矣別單書入◯平安道淸北一所陪勅差使員有頉代价川郡守李仁祜移定奉勅差使員有頉代安義僉使金鳳斗移定淸北二所護行大將有頉代雲山郡守洪龍健移定淸南都差使員有頉代鐵山府使許溟移定◯黃海道擡扛雜物差使員有頉代平山府使徐潤載移定內軍物人夫刷馬緣裝載差使員有頉代白川郡守柳相默移定奉勅差使員有頉代䔉山僉使千圭錫移定
정조 23년 · 강
壯勇營鄕軍試射各技入格人等施賞有差
정조 23년 · 목
該營啓言本營水原鄕軍下番試射放時各技入格人賞格別單書入◯領軍哨官前訓鍊院僉正成國民柳葉箭邊一中箭竹一百箇射手良人崔承伯貫一中邊一中弓箭一部李重燁貫一中弓子一張金道興等七名邊一中各箭竹各一百箇砲手良人安宗守等二名鳥銃貫一中邊一中各木一疋布一疋朴龍大貫一中木一疋權完福等十七名邊一中各布一疋用劍軍良人徐再興等二名上中各木一疋徐海龍等十四名上下各布一疋講陣敎師兼司僕金鶴齡講略陣粗布一疋
정조 23년 · 강
壯勇營捉虎軍等施賞有差
정조 23년 · 목
該營啓言本營牙兵等私獵於廣州地矣捉得小豹一頭封進而捉虎軍別單書入◯先殺牙兵鄭成益木三疋布一疋再殺牙兵金千起三殺牙兵車大謙以上各木二疋布一疋
정조 23년 · 강
迎接都監以勅行求請緞縷▣分給各邑名疋數修啓
정조 23년 · 목
迎接都監啓言卽接平安監司牒報則勅行自持來各色緞縷▣求請之數合爲五十五疋故分給各邑使之精備待回還入給而縷▣內拱所入綿紬及針價依前例以各邑勅需庫會減計料疋數邑名區別修成册上送矣謄書以入◯副房各色縀二十疋別大房各色縀十二疋一次房各色縀八疋二次房各色縀十五疋以上各色縀五十五疋◯分給各邑義州龜城宣川朔州龍川泰川价川鐵山博川德川嘉山殷山永柔安州肅川咸從順安成川平壤龍岡中和祥原寧邊郭山雲山定州順天三和江西甑山各加只紬二疋江東慈山各▣紬一疋三登野繭絲一疋
정조 23년 · 강
行藥院日次入診諸承旨持公事入侍于誠正閣召見京畿監司李在學進香書狀官曺錫中錫中先發故出去也命館所動駕時延和門入直軍一哨以訓局軍替代
정조 23년 · 목
兵曹判書金文淳啓言初三日館所擧動時御營軍三哨隨駕事命下而銅龍門弘化門延和門入直及傳語軍一百名除之則餘軍未滿三哨矣延和門入直軍一哨請以訓局軍替代出用從之
정조 23년 · 강
命迎勅時自崇政門至興化門內設布帳除之
정조 23년 · 목
兵曹判書金文淳啓言今此迎勅時自崇政門外至興化門內左右邊令訓局設布帳事因館伴筵稟當爲擧行而該營布帳用處浩多實無分排盡設之道云旣不得盡設則或設或不設所見反涉如何有門有路處自當依例設布帳而其外則一竝除之恐合事宜矣從之
정조 23년 · 강
命廣州支供遠接使伴送使問安使移定同站諸邑事定式遵行
정조 23년 · 목
京畿監司李在學啓言廣州庚午出鎭之後當支勅時勅行支應則如例擧行而至如遠接使伴送使問安使諸行之自前支供者竝移定於同站諸邑載在謄錄矣今番亦依此施行而請以此釐正於定例以爲定式遵行之地從之
정조 23년 · 강
命勅行時楊州等四邑禁辟軍校各以一百五十名出用著爲式
정조 23년 · 목
京畿監司李在學啓言今番勅行時沿路禁辟軍校楊州二百名高陽二百五十名坡州一百十名長湍一百五十名出用事自守總兩營狀聞後知委矣此雖前勅時使用之數而楊州高陽則道里近而軍數多坡州則道里遠而軍數少其所分排不能均一且軍校之多數聚待反有雜亂之弊自今爲始四邑軍校各以一百五十名出用仍爲定式施行恐合事宜矣從之
정조 23년 · 강
命南漢餉租屬之某衙門半分事令廟堂指一草記
정조 23년 · 목
京畿監司李在學啓言南漢餉租之在於道內各邑者自戶曹旣不貿用則當依備局知委作錢以送於南漢而趁今發賣其勢末由窮春分糴亦無爲弊之端姑令依前半分待捧糴後作錢以送事甚便好矣從之敎以爲除畿邑別出無於前之守禦還名色也今又還分安知不仍作守禦還乎以穀屬之某衙門半分使之給其代錢事令廟堂指一草記
정조 23년 · 강
命均巡統穀封倉後發賣事令道臣細量先施谷城縣後狀聞執錢時統校之弊令廟堂嚴飭大同木品事待諸疏畢到審處餉保事置之蛟龍山城餉穀事令道臣與該倅本地方守令爛商報司
정조 23년 · 목
備局啓言谷城縣監金熙采上疏批旨內令廟堂稟處事命下矣其一本縣各營耗穀近來捧糴時執錢故邑倅倉吏立本取剩之弊於是乎出道內穀簿無論山沿較量民戶參酌分留內而均廳外而巡統營作錢耗穀每年封倉後一從該邑所在穀數從市直發賣捧糴時發將校執錢一款永爲禁革事也京外需用不得不着手於還穀則秋捧時執錢猶爲簡便蓋其爲弊與否惟在於勒捧與不勒捧如其勒捧也則勒捧於秋捧之時者獨不可勒捧於封倉之後乎此則置之至若巡統營之發送差校勒定高價尤爲可駭邑而有倅則雖京司行會如或有不便於民情者亦當論報釐正而況於營邑之間何弊之不可論報雖以統校言之主客異勢伸縮在我詳探民情與時直以爲彼此相當之地則統營豈不以爲便乎以此嚴飭營邑若有此等民弊之登徹則縱校橫濫之營閫固當重勘不爲據執之守令一體重究其一本縣大同木挩近以來京廳點退年年層加以八九升細木以納一疋價至於四而自明年爲始各邑大同木一疋以七升三十五尺者前期上送于該廳較正以來依此收捧以納事也本木上送之論別無爲弊之端依此施行其一本縣各司上納軍民幾皆納布之中訓鍊都監軍餉保禁衛營官納保惟獨納米而稅船添載輸納之間浮費不些以沿海邑某樣納布之軍相換變通事也假令移換於納布軍納布軍獨非可矜乎雖除峽氓轉運之勞若論沿民偏被之苦則除弊之惠少移疾之怨多除非大變通之前恐難輕議其一南原蛟龍山城軍餉穀谷城求禮兩縣分授糶糴而本縣所掌米爲八百七十石也三之二捧於城倉其一捧於邑倉而縣遠面距山城俱爲百里外不勝其輸運之弊依茂朱赤裳山城例專屬於地方官南原府使之糶糴兩縣分授之規永爲革罷而三分一邑倉所捧者別作名色儲留本邑事也大抵各道山城屬邑之制蓋出於各峙其餉各守信地之意歉歲則許其捧留以紓民力屢豐則如法運峙以存桑土之義恐不害爲隨時方便之道請以此分付從之敎以第一條事還穀取耗之弊與半留半分之劃一定式卽近日講究於賓對籌坐之間者捧糴時執錢封倉後發賣均之爲弊有如泉水則一而廉貪殊性惟在其時營邑擧行之如何該倅之說旣如此令道臣細量如有可以採施之策先施於該邑以其便否從後狀聞統穀爲弊可勝言哉疲馹騎蕩官廚裨校橫行閭里鷄犬爲之騷然勒呼高價恣意操縱旣盡作錢旋又還寢則官長其自當乎吏鄕其自當乎無罪者民也民之倒懸此其一端主客異勢伸縮在我云云卿等言未免題外自廟堂嚴飭三南祛其積謬之太甚俾無更以此等瑣屑之事仰徹朝廷第二條事諸倅應旨輒言木品可知近來爲弊之滋甚間或從施於疏批而一依大同事目尺數升數無加無減則受雇價貢價者無不稱冤爲鄕民者反害都民百餘年前有司之臣亦有筵稟更飭之擧今番事亦然而近聞筵臣之言各司各營所捧過四十尺云然則民何以堪乎大扺守令之看品卽防奸之意而此則不必煩朝令在於該司及該倅爲民方便勿論如此如彼綿品一款差待諸疏之畢到一番博詢審處欲捄一分民瘼以此爲先知悉事分付第三條事近於鄭僑輿人之惠姑爲置之第四條事蛟龍山城之稱以三谷兩峯處在野門如蛟騰龍蟠山之名以此李文忠之所經理劉提督之所嘆賞於此可知古人所以築城峙餉之深意古之大臣李濡諸人値歉捧留亦以爲不可今觀該倅之疏穀多難於轉輸殘邑偏受其害云今若有綽約平均無致移弊之道則詳究兩便之謨不害爲蘇殘之一道該邑之逢經幄人作宰可謂千載一時得其倅而不得絲毫之益是豈差遣之本意嶺南之河陽機張延日等處多賴其倅敷奏之力則獨於該邑未共沾漑能無向隅之歎乎另飭道臣與該倅及本地方守令爛商好箇道理使之報司後草記使詢弊之擧示信於民邑
정조 23년 · 강
命谷城縣監金熙采疏請本縣稅穀劃得舟橋船載運事許施
정조 23년 · 목
舟橋司啓言谷城縣監金熙采上疏批旨內本縣稅穀劃得舟橋船載運之請令舟橋司草記稟處事命下矣取見其疏本則以爲本縣稅穀在昔直捧於順天海倉募船上納矣中間移屬於法聖倉而六十年來漕船之致敗再徵不知其幾次程道之相去爲二百二三十里故以錢往貿者多每石加入爲二三兩重以漕倉斛子較諸直上納邑所捧洽過數斗每於出浦之際稅民怨苦古之私募船裝稅時京江無賴輩多有作奸故敗之習故不計遠近投屬漕倉今則舟橋船裝載之後上納凡節萬全無慮樂安求禮俱以直上納邑各其境內設倉直捧無弊裝運而兩邑之於本縣相距不過百里內外今以本縣稅穀移捧於樂安海倉則本官監捧別弊自祛但有船價租加磨鍊而漕倉雜費之所得庶可相計本縣穀數僅爲八百餘石劃得舟橋船一隻竝他邑添載充數則似無掣礙之端爲辭矣該邑稅穀之輸納漕倉弊旣如此則移捧於隣近海倉劃給舟橋船隻使之直納不害爲隨時矯捄之策雖以舟橋司船人言之添得一邑亦足以副渠輩之願而第念漕倉設置法意甚重六十年劃屬之邑若或據議移捧則漕倉屬邑各以一時之意見必將視此爲例紛然竸起非但取捨之兩難而已自樂安而視法聖則出浦雖或便近海路不啻遼絕欲除旱路百里之勞反涉本道千里之危其在漕政已非得計曾前所無之船價又將倍簁於漕倉之宂費反有祛弊生弊之慮舟橋船劃給一款有難許施依前擧行之意請分付敎以該邑得特遣之倅似此細節亦不釐正則烏在其勤詢之本意乎邑民沿民皆似有益而無弊至於他邑之效嚬其所禁防優有其說所謂他邑豈有若該邑之至殘弊多處乎又或船價倍於倉費有別生弊端之入聞者勿嫌銷刻登卽依前屬之該倉爲可以此意令廟堂與該倅疏回啓判付卽爲知委該道
정조 23년 · 목
政院啓言撥路申飭非止一再而勅行到黃州後前站止宿形止尙不登聞擧行之稽滯誠甚未安請黃海監司曺允大推考允之
정조 23년 · 강
命楚山閑良元聖極幼學金一奎竝賞加
정조 23년 · 목
平安監司韓用龜狀啓以爲前因賑恤廳關文今番輪症死亡而貧不埋葬者無依而病難療治者各邑面里中或有好義捐財出力救濟者則據實以報事知委矣楚山博川兩邑以數十人報來就其中折米五十石以上者依賑恤廳事目助給人姓名及救活助葬數開錄于左施賞一款令該廳考例稟處博川郡則所報十餘人折米之數多不過二十包故發關該邑使之從願施賞楚山閑良元聖極救活五十二口助葬六十四口幼學全一奉救活五十一口助葬六十四口敎以◯楚山閑良元聖極幼學金一奎救活與助葬各過半百其在信令之道宜有別般施賞尋常極活近二十口則猶且加資況因特敎拔例勸爲者乎兩人竝賞加今日下批與有旨同封下送使卽分給此意回諭
정조 23년 · 강
迎接都監以勅使在館時館門把守及館內守直房守房子各差備等名數別單啓
정조 23년 · 목
舊東門小西門外南門各訓局將校一人禁軍二人訓局砲手四名內南門禁營將校一人禁軍二人禁衛軍二名宴三門南井門各禁營將校一人禁軍二人禁衛軍四名內小西門禁營將校一人禁軍二人禁衛軍二名新東門御營將校一人御營軍二名山亭旗房各有廳軍官二人禁火禁軍二人雨傘差備禁軍二人頭目宴廳禁軍二人上勅房守一名房子二名三等八名房守房子各三名副勅房守一名房子二名三等六名房守房子各二名一大通官房守房子各一名三等一名房守房子各一名二大通官房守一名以上二十一名訓局砲手次知將校二人房子一名三等一名房守房子各一名別大通官房守房子各一名三等一名房守房子各一名一次通官房守房子各一名三等一名房守房子各一名二次通官房守房子各一名三等一名房守房子各一名押扛直一名御室直二名以上十八名禁衛軍次知將校二人日傘差備二名雨傘差備五名竝門外待令以上七名御營軍次知將校一人廚房汲水軍二名上副勅溫堗兼廁間直二名沐浴汲水軍二名以上六名訓局砲手次知將校一人上馬臺三名門外待令通官溫堗兼廁間直二名頭目廁間直一名以上六名禁衛軍次知將校一人傳漏軍二名鞍籠軍三名鞍籠軍門外待令鞍子直一名以上六名御營軍次知將校一人館外環圍軍三十名訓局砲手考察將校三人轎子軍二十名衛軍門外待令上副勅譯官捲帳譯官等掌務譯官堂上譯官各隨率一名以上四名各其率人
정조 23년 · 강
吏曹判書李時秀陳疏辭職賜㧗
정조 23년 · 목
批以卿其勿辭待復命行公
정조 23년 · 강
遞承旨李晚秀李勉兢以徐龍輔尹光顏代之前望也
정조 23년 · 목
晚秀有實病勉兢有實故也
정조 23년 · 강
命以三十日詣奉室行禮仍行省牲器侍衛軍兵及環衛軍兵竝依昨年例
정조 23년 · 목
敎曰二十九日北苑齋宿三十日詣奉室行禮親審奉榻之節仍行望位禮省牲器鼎鑊視滌漑監明水火還至齋所待享事禮成令禮曹以此磨鍊儀註◯兵曹啓言大駕詣奉室仃禮時侍衛軍兵及墻外環衛軍當爲磨鍊而丙辰年外各營入直軍除營直訓將率領環衛昨年訓局出番軍五哨排立挾輦軍連以金虎門入直軍四十名磨鍊槍劍軍置之矣今番則何以爲之敎以竝依昨年例爲之
정조 23년 · 강
命昌城忠烈祠宣川義烈祠卜日致祭忠武公金應河事蹟依忠愍公林慶業實紀
정조 23년 · 목
敎曰遼東伯墓遣承旨致祭志感奮甲也鐵原褒忠祠則年前賜祭而昌城忠烈祠宣川義烈祠來月內卜日一體致祭忠武立節之後二年使訓局開板印行忠烈錄而載皇朝詔贈遼東伯之事實又於中朝忠義錄有移文從厚贈䘏之語從信錄有破格贈錄之語而政院日記云降詔褒贈備邊司謄錄云褒贈詔出來時依前謄黃詔陪來之儀擇定差使員陪奉上來以此文蹟觀之豈非徵信之的證特以文體之不類誥命後或有傳惑之說竝與贈伯而然疑之伊後信書之考據非止一二段今皆渙然消䆁一辭爛漫忠武有知亦必怡如取見增修之錄猶似有關遺林將軍忠烈裒集成書命名曰忠愍實紀印頒之於忠武當用一例使之編印而顯弁之文當書下而奮錄中有世譜矣新印本姓貫書以遼東金氏事分付
정조 23년 · 강
命勅使房排物種竝用華色
정조 23년 · 목
館伴鄭民始啓言在前傳訃勅行時房排物種外方則或用華色而館所則皆用素色似以傳勅前後有所區別而彼旣除服之後猶用素色誠無意義但各年謄錄皆如此不可遽爾變改故鋪陳屛帳器皿之外衾褥之屬依前例以素色措備矣卽聞左議政之議以素色極無意義亦甚埋沒更以華色稟請改之爲宜云前例雖然大臣之意如此請以華色或用前排或爲新備以用從之
정조 23년 · 강
罷咸鏡監司李集斗職
정조 23년 · 목
內醫院啓言本院藥蔘或有求貿之例而聖念每軫民弊凡係別貿屢奉飭敎矣卽見咸鏡監司李集斗所報則人蔘十三兩以別貿樣上送而旣無本院知委有此格外之擧誠極可訝請該道臣罷職封進人蔘還爲下送此後則本院知委之前無得預貿貽弊民邑之意嚴飭分付允之
정조 23년 · 강
飭各道年終錢穀會案頉稟時竝爲狀聞
정조 23년 · 목
戶曹啓言各道年終錢穀御覽會計每於翌年二月二十五日啓請受出修正入啓自是前例矣今年諸道會案幾皆來到而慶尙道以道內各樣穀之應停當捧憑査勘準之間自致遲延平安道各邑守令俱以支勅出站限內不得上送之意竝已狀聞黃海道亦以迎勅頉報備局此與無端不送有異姑待齊到修正以入至於頉稟一節或以狀聞或以報狀規例參差不可不釐正自今以後如有頉報之事則竝爲狀聞之意請分付諸道允之
정조 23년 · 강
賑恤廳以各部饑餘病餘民人等給米啓
정조 23년 · 목
該廳啓言依漢城府牒報饑餘病餘非救濟無力自賴者東部三人西部二十三人南部七人合三十三人各米五升合米一石一斗五升題給
정조 23년 · 강
命勅行時坡州加磨鍊禁辟軍除標信調發
정조 23년 · 목
總戎使金持默狀啓以爲坡州禁辟軍加磨鍊四十名調發何以爲之敎以除標信擧行事回諭
정조 23년 · 강
命壇享時執事官拱北門外齋宿百官及參班諸家人淸齋亦爲嚴飭
정조 23년 · 목
敎曰享所執事官使之拱北門外近處齋宿而北營公廨一體許接百官及應參班列諸家人淸齋亦爲嚴飭事分付
정조 23년 · 강
校理沈奎魯疏乞往省先壠仍請社壇農壇祭享時進去監察及社壇協律郞令該府拿勘又請勅使入來時街路及闕庭喧鬧之弊嚴禁賜批許之
정조 23년 · 목
疏略曰臣於向日社稷大享以執禮參班而目見其一二未安者臣不勝慨然之至夫樂律作止自有節拍而緩促無常佾舞進退亦有規度而周旋不齊固已萬萬未妥而致齋之夕未見齋沐就位之際已多喧聒甚至享事未畢諸司之徒隸騈闐壇外之炬燭雜還事之駭然孰大於此非但社壇如此竊聞農壇亦然享所諸事臺監主之則旣不能先期檢飭又未能登時呈課溺職大矣臣謂社壇農壇進去監察及協律郞竝令該府拿問嚴勘宜矣禁門之肅肅淸嚴固是國朝之關和前後飭敎不啻申嚴況於近日尤當自別則其在宿衛禁喧之地固宜益加惕念而乍嚴旋弛漸不如前此亦關紀綱之一端紀綱之不振號令之不行非聖世事則決不可使聞於隣國也方當客使非久入城郊館延接之時殿庭宣勅之際觀光者之奔走街路攔入者之喧鬧闕庭必有倍於前日若使彼人見之其爲貽羞當復如何伏願嚴飭該曹預先檢束使不至臨期喧還如或違是當該堂郞施以重勘批以社壇農壇監察及社壇協律郞事依施特遣承宣每有拔例檢飭欲使在班者視此肅穆所謂承宣之一反筵中飭諭其所擧行之節節無狀已知之略有處分而爾何不爲幷論乎附陳事令兵曹及該都監別加嚴飭爾之隨事無隱極爲可嘉後益勿怠爾其勿辭往省
정조 23년 · 강
命工曹堂上竝許遞今日政差出
정조 23년 · 목
因該曹坐不坐單子敎以今聞延接都監多有擧行之事而該堂皆年老竝許遞今日政差出待下批牌招察任
정조 23년 · 목
因該府坐不坐單子敎以右尹未差之代今日政差出待下批牌招察任
정조 23년 · 강
遞總管具㢞閔台爀沈基泰以西春君爗蔡弘履姜彛正代之口傳也
정조 23년 · 목
都總府啓言今此迎勅動駕時侍衛寶劍守宮不可不備員而都總管具㢞副總管閔台爀沈基泰俱有身病鄭大容未肅拜侍衛寶劍將不得備員請令政院稟旨變通仍令該曹口傳差出以爲備員之地敎以老病人許遞令該曹口傳差代侍下批與未肅拜人牌招
정조 23년 · 강
命御管大將李漢豊兼察禁將及左捕將
정조 23년 · 목
政院啓言禁衛大將申大顯以城隍祭獻官受香出去所佩命召兼帶左捕將命召及大將牌傳令牌來請還納何以爲之敎以仍佩往來御將竝兼察牌招聽傳敎
정조 23년 · 강
有政吏曹參判李益運參議尹行元進
정조 23년 · 목
以金羲淳爲副應敎趙尙鎭爲工曹判書鄭大容爲工曹參判李勉兢爲右尹
정조 23년 · 강
中批趙觀鎭爲工曹參議新資也
정조 23년 · 목
吏曹啓言今此寒食祭永陵獻官前府使趙觀鎭係是堂下官何以爲之敎以尙云晚矣加資未肅拜工曹參議許遞其代除授
정조 23년 · 강
命漢城右尹李勉兢待其淸齋牌招
정조 23년 · 목
勉兢違召政院捧入推考傳旨有是命
정조 23년 · 강
命參下宣傳官權作參上窠以鄭宅休仍任
정조 23년 · 목
因宣傳官望筒敎以權作參上窠以鄭宅休仍任
정조 23년 · 강
命江華賙救人別將吳漢述宋敬寬前萬戶宋世瑜等賞加閑良金昌成河漢明帖加車允亨令該留守從厚施賞
정조 23년 · 목
江華留守洪明浩狀啓以爲本府屬船頭浦別將折衝吳漢述廣城堡別將前僉正宋敬寬長嶺面甲串洞居前萬戶宋世瑜下道面東幕洞居閑良金昌成吉祥面船頭洞居閑良河漢明甫乙音島居閑良車允亨等自備物力賙救各該洞有病無依之類貧未營葬者助給埋葬賙給數爻開錄于後吳漢述賙救一百二十名米十三石租七石宋敬寬賙救六十五名收葬九名米六石七斗租十石布九疋宋世瑜賙救六十三名收葬二十名米十石布二十疋金昌成賙救五十六名租二十石四斗河漢明賙救五十一名租十二石車允亨賙救十名收葬六名租五石布六疋敎以船頭堡別將吳漢述廣城堡別將宋敬寬前萬戶宋世瑜等賙救收葬之數比之關西已施賞典之或多或相當賞加今日政下批閑良金昌成河漢明賙救名數亦相當帖加閑良車允亨從厚施賞後狀聞事回諭
정조 23년 · 강
命三南道臣嚴飭列邑搜訪遺棄兒
정조 23년 · 목
慶尙監司申耆以道內各邑遺棄兒收養口數馳啓敎以嚴飭列邑着意搜訪俾有實效事三南道臣處令該廳嚴飭
정조 23년 · 강
命監察尹光垂以閑司相換
정조 23년 · 목
迎接都監啓言本都監郞廳掌樂主簿尹光垂日前與監察相換又以祭監進去云方當都監事務緊急之時多日離次極爲可悶請令該曹以他閑司口傳相換以爲專意擧行允之
정조 23년 · 강
命勅使到迎恩門入北作門時故砲代以鑼鼓在館時開閉門一依外邑例爲之
정조 23년 · 목
迎接都監啓言卽接遠接使移文則勅行上來時行吹陳而不作初二三吹以打鼓吹囉叭擧行而初吹則鼓一打囉一吹二吹則鼓二打囉二吹三吹則鼓三打囉三吹開門則鼓一打囉三吹閉門則鼓三打囉三吹凡諸放砲切勿爲之云每於迎勅日勅使到迎恩門外作門例以放砲開門矣今番則放砲代以鼓一打擧行在館時開閉門一依外邑例爲之而吹鼓手令訓局定送事請分付允之敎以勅行入北作門時砲代以鑼鼓代用事分付
정조 23년 · 강
迎接都監以京畿黃海平安三道及開城府乙卯勅使時贈給物種數別單啓
정조 23년 · 목
該都監啓言京畿黃海平安三道及開城府乙卯勅使時贈給物種數爻今纔報來故別單書入而今番勅行比乙卯別大通官一人頭目一名加數出來贈給之數比乙卯亦當加入矣加來通官頭目贈給數爻方令修成册以報待其上來更爲書入
정조 23년 · 강
迎接都監以勅行緞縷▣海西各邑分排邑名及疋數啓
정조 23년 · 목
該都監啓言卽接黃海監司移文則勅行自持束縷▣二十疋分排各邑後邑名疋數修成册上送故謄書以入○黃州靑天有紋方紬一疋安岳靑天有紋方紬一疋豐川靑天有紋方紬一疋鳳山月白有紋方紬一疋松禾月白有紋方紬一疋長淵月白有紋方紬一疋文化月白有紋方紬一疋殷粟粉紅有紋方紬一疋長連疏黃有紋方紬一疋瑞興草綠有紋方紬一疋載寧紫的有紋方紬一疋新溪醬色有紋方紬一疋信川醬色有紋方紬一疋以上十三疋一大房遂安桃紅紋紬一疋兎山桃紅紋紬一疋平山藍紋紬一疋延安軟藍紬一疋谷山藍紋紬一疋金川草綠素紬一疋海州月白素紬一疋以上七疋二大房
정조 23년 · 강
禁營總廳以勅使入來回還時前排大旗幟及屛門把守將校軍兵磨鍊啓
정조 23년 · 목
該營啓言因迎接都監移文今此勅使前排大旗幟入京時本營擧行回還時總戎廳擧行矣依前例大五方旗五面中五方神旗五面淸道旗一雙黃門旗一雙金鼓旗一雙另擇捧持旗手勅行入京日自迎恩門至館所排立前導而左邊屛門五十八處哨官四員別騎衛十人騎士四十七人京標下軍一百一名竝爲嚴飭定送率領把守而所經屛門則以布帳堅實防遮別定將校四人京標下軍三十名竝爲除器械另加申飭嚴禁雜人而今月二十九日習儀時亦依此擧行○該廳啓言因迎接都監移文今此勅使前排大旗幟入京時禁衛營擧行回還時本廳擧行矣依前例大五方旗五面中五方神旗五面黃門旗一雙淸道旗一雙金鼓旗一雙另擇奉持旗手勅行回還日自館所排立前導至迎恩門與楊州旗幟替代而今月二十九日習儀時亦爲定送
정조 23년 · 강
訓局以迎勅習儀時軍兵磨鍊啓
정조 23년 · 목
該營啓言今二十九日迎勅習儀時因兵曹節目挾輦軍四十名先後廂軍三百名各其將官率領擧行慶熙宮各門把守及有門有路處設布帳次軍一百三十名將校五人門外屛門八十四處設布帳把守次軍二百八十九名將校七十五人定送而事畢後解送
정조 23년 · 강
命總戎廳所屬振威龍仁屯壯抄移屬華城之代以陽城軍需保代定
정조 23년 · 목
該廳啓言昨年振威龍仁等邑移屬華城時臣廳屬振威所在屯壯抄四十五名龍仁所在屯壯抄四名自在劃付中所納身米雖已給代而此是參操正軍則其代不可不從他換作以充一哨之制矣依丁巳年安山始興壯牙兵減額代移定坡州長湍例請以陽城軍需保四十九名除出代定允之
정조 23년 · 강
禮曹以迎勅習儀日更爲推擇啓
정조 23년 · 목
迎接都監啓言迎勅習儀以今月二十九日爲之事自禮曹推擇啓下而都監擧行多有相妨之事請令禮曹稍退日子更爲推擇允之○禮曹啓言迎勅習儀日令日官更爲推擇則三月初一日爲吉云請以此日擧行事知委允之
정조 23년 · 강
勘放時囚尹東壽等
정조 23년 · 목
因祭監監察尹東壽崔崑協律郞李昌杰囚單敎以皆非京居熟習之人姑以不應爲公律區別功議勘放草記義禁府啓言尹東壽崔崑李昌杰等竝功減一等各杖七十以公罪收贖放送
정조 23년 · 강
遞副總管姜彛正以李章漢代之前望也
정조 23년 · 목
該府啓言今三十日皇壇望位禮時侍衛寶劍不可不備員而副總管李義弼鄭大容李得濟俱爲差祭姜彛正在外未肅拜侍衛寶劍將不得備員請令政院稟旨變通仍令該曹口傳差出以爲備員之地敎以在外人許遞前望單子入之待下批牌招察任
정조 23년 · 강
總戎廳以勅行入京時自追慕峴越邊至弘濟院總廳將校十人標下軍百名分掌禁雜人回還時亦依此擧行啓
정조 23년 · 목
總戎廳啓言今此勅行入京時自弘濟院迎恩門至城內諸處禁雜人等節令三軍門總戎廳依近例分掌嚴禁事館伴鄭民始筵稟定奪矣臣廳則勅使入京日別定將校十人標下軍一百名自追慕峴越邊至弘濟院禁雜人分掌嚴飭而勅行回還日亦依此擧行
정조 23년 · 강
命北苑齋宿時侍衛置之只承旨一員來待
정조 23년 · 목
承旨李書九啓言明日北苑齋宿事命下矣自內齋宿時侍衛例不磨鍊今番亦依此爲之乎敎以依近例當從便出齋侍衛置之只承旨一員來待而諸承旨明日申時後齋宿于永肅門外公廨
정조 23년 · 강
召見館伴鄭民始于便殿
정조 23년 · 강
命勅行時諸道大邑迎勅書行禮之節除之仍爲關飭支勅諸道俾載謄錄
정조 23년 · 목
敎曰今番勅行時灣府及三道各處之迎勅儀節未免大不審前則牌文先爲出來朝廷旣爲例爲乏擧灣府以下亦當按例行之而今行旣無牌文非所可論設有牌文之如例出來以宣勅前徑爲爲不可而除之知委則舊例今例旣如許豈可以無於例之事不當援之例徑先行之乎然而關西地方旣爲之海西松都不可異例至於弘濟院則頒勅在於翌日依畿伯入侍筵敎擧行之意進去大臣以此意分付畿伯處而雖以常時勅行言之諸道大邑迎勅書行禮甚爲不可此後定式除之雖使勅使聞之必以爲當然此一款延接都監問于大臣草記仍爲謄關支勅諸道俾載謄錄
정조 23년 · 강
改差司饔院直長宋啓榦繕工監副奉事李審度
정조 23년 · 목
吏曹以啓榦等除拜後過限未肅拜請竝依例改差允之
정조 23년 · 강
遞右尹李勉兢以李祖承代之口傳也
정조 23년 · 강
遞差掌樂院提擧金載瓉黃昇源
정조 23년 · 목
勅使來時軒架不善擧行也
정조 23년 · 강
命迎接都監郞廳權太應減下
정조 23년 · 목
館伴鄭民始啓言迎接都監郞廳典牲判官權太應本職多有擧行之事郞廳之任請姑爲減下從之
정조 23년 · 강
宣傳官尹敏東以交付漂人事情馳啓
정조 23년 · 목
敏東狀啓以爲臣於去月十二日曉頭路逢冬至使先來譯官李時觀交付漂人於瀋陽之由已爲修狀啓封授上送而李時觀行事忙急未能詳達細情故更以首末一一馳啓矣去年十二月十六日漂人楊才明物故於遼陽州大高嶺之時一邊移關於義州一邊呈報遼陽州十九日遼陽知州克成額親來檢驗故臣諭以將欲返送榮城以伸小邦優待高年尊異欽賜之聖意則回稱此非俺獨決之事當報于瀋陽明白回示云故臣仍留大高嶺待其回報二十七日遼陽知州傳令該地方鄕約張英文內本州將遭風難民楊才明因病物故一案現奉部尹憲示不準朝鮮國差官携帶該爾深埋標記以待其親認領可也云云又飭迎送官五成鄂協同朝鮮差官卽將遭風難民王六禮等十四名送至瀋陽云云臣不得已親自看飭厚其棺斂使之深埋標記當日領率漂人王六禮等十四名離發行三十里靑石嶺中火又行三十六里所關站止宿二十八日行三十里高麗叢中火又行四十里爛泥堡止宿二十九日行四十里古家子中火又行四十七里到瀋陽卽呈咨文于禮部則禮部以爲貴國雖誠敬大國至有此擧但向例漂人交付鳳城今到本省誠爲感服然此是無例之事當留付本省只帶咨文進京爲當故臣使譯學高師信言于禮部員外郞傳成曰上國民人漂到小邦者例必送付鳳城今此漂人非但爲高年寔出事大之誠矣不幸楊才明中道物故然尙有王六禮石進功等則其在優待高年之道不可循例留付且以差官領赴皇城事咨報都京禮部則留付貴省事理未妥之意懇陳情由則傳成以爲此難獨斷當報于將軍衙門議決云各衙門堂郞連日聚議今正月初四日辦示云貴國事大之誠雖至如此俺等但當按例遵行且楊才明旣物故則其餘雖有年至六七十之人非蒙皇恩者依徐上元之例留付本省只許差官進京又以此意移咨都京禮部本國回咨文亦自瀋陽付撥出送云臣勢難强抗仍交付漂人十四名於將軍衙門因備邊司關漂人盤纏計其道里則自瀋陽至山東省登州府榮城縣爲三千三百里尙有六十七十老人則似難趲程故以日行五十里爲式六十日盤纏磨鍊而每一名銀子九兩三錢則似無不足之慮而恐或有中路滯留之端各加給七錢以爲不虞之需備邊司關內又有與使臣眼同出給而使臣已爲進京不得眼同擧行臣自下擅裁臣親往漂人所接店房以盤纏銀子及藥丸之屬密密袖傳傳諭以好好還鄕之聖意則擧皆涕泣向東叩頭义手攢祝曰朝鮮國王聖德隆恩天高地厚銘骨報但當還鄕日日焚香祝天而已云而瀋陽之人亦皆環睹相賀臣以禮部文書之未卽修整仍留一日初五日未時齎奉臣奉來咨文一道及瀋陽將軍報京禮部咨文趲程馳進十七日申時到皇城卽呈咨文于禮部仍爲住接於南北館今二月初七日詣禮部領賞受回咨文六道齎去初八日與冬至使行同時離發瀋陽將軍報京禮部咨文謄書上送于政院謹依內閣關朱子大全一帙及後漢書二帙於冬至副使金勉柱處封受齎去冬至使行首譯金倫瑞依備邊司關捉去而修狀啓封授於冬至使先來譯官趙鎭奎處上送緣由事
정조 23년 · 강
命軍威縣逋穀分捧事令道臣更定年限軍丁事令道臣招該倅査正竝爲狀聞寺奴婢事飭該倅另究有據之方言於道臣亦爲狀聞砲保木品事待諸疏畢到講究稟處殖財添土事置之
정조 23년 · 목
備局啓言軍威縣監具得魯上疏批旨內逋穀限年分捧事軍丁移屬他邑事寺奴婢換定都案事殖財添土事與上納木品事竝令廟堂稟處事命下矣觀此疏本則其一本縣未捧逋穀八千九百餘石限五年分排自己未至癸亥每年納一千七百八十石零則目下民情可免流散事也蕞爾小邑還餉反逋至近萬餘法綱之日弛誠極寒心各年虛勘之邑倅令本道區別石數指名現告以爲照法嚴勘之地限年分捧雖有一二邑試可之事未聞其趁限收捧比前蘇完或値少歉又請仍停徒損國綱終無實效令若視以常例每每許施則官無守法之意吏有僥倖之望反逋之弊轉益難防且以民邑事勢論之一年二年漸致遷延則文簿之易眩指徵之無憑愈久愈甚反不如及今收殺之猶易爲力分付道臣嚴飭該倅無得以姑息爲事先自盡心待秋督捧俾爲一洗前謬之地而如復因循殊非査櫛之意其所勘罪尤當加倍此意一體分付其一本縣各軍實總三千六百四十五名而黃白流亡至於四百四十八名而代充無路謹按道內軍籍則如昌原靑松淸道新寧盈德英陽安義等邑民多軍少以一戶而計一丁尙餘二千戶或千餘戶而若尙州則元戶爲一萬八千六百七十九戶軍總爲一萬三千四百五十三名宜寧則元戶爲八千四百二十戶軍總爲六千九十七名其在均平之道宜乎減此加彼本縣軍丁限四百名參量分排於有裕邑而至於義僧番錢架山軍官亦是切急之弊丁口稍足則自可釐革事也諸邑事情有難遙度關問便否使之論理狀聞後更爲稟處其一奴婢之實居本縣者十四口而其餘散在各處者弊尤大焉義興軍威之寺奴多在比安義城比安義城之寺奴多在軍威義城身在之邑謂非所掌而任棄案在之邑難於越境而推尋各於奴婢身在邑區別分屬換整都案每式年各其邑修案報司每年身貢亦自各其邑比總上納則庶有實效而營下勘債京司情債竝爲減革事也一百六十餘口元總見存者只爲十四口云爾則可知其爲痼弊而若其居在他境之類旣不明言其實數而中間可疑之端該倅亦已覷得肯綮則元數贏縮姑難臆斷大扺奴婢之弊非不切矜而宣頭舊總之漸無指徵專由於該吏首族之從中舞弄苟使爲守令者仰體初元罷推刷之盛德勿施勿擾嚴防奸僞細加査括所謂指徵無處者安知不漸有指徵而徒說其弊不思矯捄則一番大更張之前更無牽架之良策先令該倅知悉此意俾爲溯究弊源次第査正之圖元總雖係於一邑或散居隣郡或越在他道者實是事勢之所難免若以難於推尋各就其所居邑換定都案則遷徙無常增減隨異反啓紛擾之端而行之未幾遂成定額則數少者有占便之喜數多者有替當之苦末流之弊必將倍簁於今日此則置之京外勘債如有近年增加有則不可不隨現痛革査實釐正之意嚴飭道臣其一砲保升數遵舊典人情則量宜酌定著爲令甲以爲吏民支保事也此則前後回啓已爲論列且有待諸疏畢到別般講究之命姑無可以稟處者其一軍威邑力元無一繦之錢巡營所管各倉留庫錢中六千兩限五年無邊貸下則每年備納一千二百兩如是五年則洽準所貸之本數而不出十年穀可近萬包矣利錢耗穀歲不下千兩千包折半用下折半設屯年年增之又增末乃竝本錢添土則一掃諸弊事也散錢殖利本非良法諸道營邑之有債案者始稱防弊終歸厲民今此疏請雖未知商度之如何而如斗殘邑決不可又添此一大弊端請置之敎以依回啓施行還穀事以戶較穀太不相適且流來以還爲弊之邑年前懲勵何如而便復依舊云事旣登聞之後如許守宰若不繩以加倍之律則邑何以爲邑民何以奠居乎該倅等待其指名報來而該府視本律倍勘而限年分捧左相常所持難然而與其一時督徵之無其路莫若量定酌捧之紓其力令道臣更定年限狀聞後許施以爲蘇殘祛瘼之道軍丁事雖曰道臣豈有別見爲先拔例嚴飭道臣招問該倅面對査正近四千之軍總得以相當於二千戶總則庶有詢瘼之實效無敢玩愒俾卽狀聞事分付奴婢事該倅出自經幄在該邑可謂不易得之會民情之懸望寧忍恝然而一番隨衆陳疏又因廟堂之防啓謂之莫奈憚其下手是何異於使之白徵此一款更飭該倅另究行之有據之方言於道伯使之狀聞時一體狀聞
정조 23년 · 강
以金麟鍾爲宣傳官口傳初仕也
정조 23년 · 강
遣吏郞摘奸諸執事淸齋與否
정조 23년 · 강
諭平安監司韓用龜本道勸農倍用功力仍飭兩西簽丁奸僞之弊
정조 23년 · 목
該監司以東作方始勸課之政另飭列邑馳啓敎以本道民勢瘡痍甫起比常時三南倍用功力然後庶望食實至於簽丁之兩西奸僞聞於筵席何異目擊道伯邑宰擧行勤慢從當更有別樣考察之擧此意回諭海伯處亦爲下諭
정조 23년 · 강
分揀冬至使行首譯金倫瑞仍令該院復屬
정조 23년 · 목
敎曰正使之差病穩旋甚爲奇幸而一行之無事往還亦爲幸甚首譯金倫瑞病餘生還卽爲分揀事分付灣尹亦令該院復屬
정조 23년 · 강
命勅行別問安及迎慰問安留館時所用御帖樻子皆定數爻事著爲式
정조 23년 · 목
承旨李書九啓言勅行時所傳御帖樻子近年則皆着倭朱紅而該曹造備又無定數有非省約之意此後則特遣別問安時所用之樻子八件依近例着以倭朱紅豆錫粧餙內裹用禾紬單袱外裹用綿紬單袱沿路迎慰問安及留館時例用之件則依古例着以唐朱紅鑞染粧餙內裹用輕光紬單袱外裹亦用綿紬單袱而至於數爻前站所傳更用於後站則不必多造而旣傳之後每每還呈有未可知計其應入略加餘數則一勅所用當爲五十二件請令該曹以此定式施行從之
정조 23년 · 강
命明日望位禮時拱北門環衛軍領率以都監中軍鄭觀采代行尋命禁衛大將申大顯代領
정조 23년 · 목
備局啓言明日望位禮時訓鍊大將率出番軍五哨拱北門墻外環衛作門營門前路當爲袛迎矣大將李敬懋身病添重勢難擧行云在前如此之時或以他大將兼領或有中軍代行之例今番則何以爲之乎敎以中軍代領○敎曰都監中軍差祭之代禁將代領牌招聽傳敎
정조 23년 · 강
廣州留守徐鼎修以楊州禁辟軍依定式出用馳啓
정조 23년 · 목
該留守狀啓以爲因京畿監司李在學所啓自今勅行時沿路禁辟軍校楊州高陽坡州長湍四邑各以一百五十名出用仍爲定式施行事命下矣臣營屬楊州境禁辟軍依定式出用而勅使上來時及回還時竝依此擧行之意發關於楊州牧使徐榮輔處
정조 23년 · 강
以漢城府主簿閔致謙差下迎接都監郞廳
정조 23년 · 목
迎接都監啓言本都監郞廳典牲寺判官權太應減下之代請以漢城府主簿閔致謙差下使之察任允之
정조 23년 · 강
迎接都監以勅行入京日百官見官禮停免啓
정조 23년 · 목
該都監啓言卽接遠接使移文則勅使入京日百官見官禮使任譯提問於勅使則以一體停免爲言矣
정조 23년 · 강
命勅使中路名帖令儐臣措辭防寒
정조 23년 · 목
迎接都監啓言伏見遠接使謄移則兩勅以爲到高陽當進名帖使之備待云溯考謄錄則勅使之入館所以後呈進名帖或有其例至於未傳勅前中路名帖前所未有勅使旣進名帖則當有別遣使回答之禮事面未免煩屑新例不必創開請令儐臣善爲措辭使之防寒允之
정조 23년 · 강
遞校理閔命爀副校理朴鍾淳
정조 23년 · 목
命爀等違召敎以許遞與未差之代今日政差出
정조 23년 · 강
遞工曹參判鄭大容漢城右尹李祖承
정조 23년 · 목
以大容等爲守宮假承旨仍敎以假承旨實職竝許遞今日政差代使之備員參班
정조 23년 · 목
以朴吉源爲校理趙得永爲副校理李義弼爲工曹參判洪聖淵爲右尹
정조 23년 · 목
皇壇望位禮在明日也
정조 23년 · 강
遣傳香承旨詣景慕宮奉審摘奸
정조 23년 · 강
召見左議政李秉模右議政沈煥之館伴鄭民始迎接都監堂上趙鎭寬司譯提調徐龍輔承文提調李晩秀外使徐有隣于誠正閤
정조 23년 · 목
予曰見今朝著殆空政注亦甚苟簡不可不商量陞擢而以先朝己未年間政望見之則六曹判書非但不爲備員前堂中不過趙顯命申思健尹陽來趙尙泂此四五人己未年先朝有受禪之敎擧朝奔波而入來庭請者比今亦不過半矣今則吏判望十三兵判望十六大司成望八承旨望近百餘人掌令望八十人持正望近數百人比先朝卿宰侍從厥數倍簁則不爲不多而政注之如是苟簡者特緣用之之不以其道而然耶精力太損於古而然耶從當有枚卜之擧而大抵大臣以人事君卿其隨處彌綸以爲擇人才之道秉模曰如臣愚昧素蔑鑑別之見每伏承筵敎恒切惶汗之浹背矣予曰今番牛禁之特弛實爲生民療病之道而猶未免後時之歎矣秉模曰京外生民之幾殊而甦多賴肉汁之調補擧皆得活浹肌之恩人莫不感頌攢祝矣予曰方春勸農之政尤當着念而瘡痍之餘民無自食耕作之望惟在營邑之臣之補其不足而華城則水政淳滀之道果能修擧耶有隣曰業欲筵稟而未果矣本府廢堰合有二十四處疏鑿之政不可不爲之民間瘡痍甫起願受雇價者擧多各給米斗使之疏濬則必有事半功倍之效矣子曰從便善爲之
정조 23년 · 강
命勅需所用之物切勿侵漁於貢巿人
정조 23년 · 목
右議政沈煥之啓言迎接都監所入物種例皆貿用於巿廛而近年以來巿民生業或不如前實無如例進排之勢云矣敎以內局所重年前猶且除給巿貿自戶曹貿納則勅需所用之物如前貿易於巿廛豈成說乎各別嚴飭都監切勿循襲如有侵漁之端自廟堂各別察飭因此思之貢巿人一也今番侵漁之弊亦爲各別禁斷而各項物件及飮食所入雖在謄錄者如或有踊翔之物必以無弊者推移換用事分付
정조 23년 · 강
命勅行入京時吹打及別破陣令訓局擧行而別送吹打則除之環衛軍及館所差備軍令兵曹給價房守及房子以有根着人擇送
정조 23년 · 목
館伴鄭民始啓言勅行入京時所用內吹吹打手軍牢別破陣整待館所禁雜人禁喧防守等節竝一依丙午事目令訓局嚴飭擧行而別送吹打今番勅行當除吹打矣請置之從之民始曰環衛軍及各處守直軍竝依丙午年例擧行事分付各該營門衛軍之不得不使用處必以有根着軍人差定而其中不緊名色一一減省館所差備軍人依衛軍例給雇價事請分付兵曹從之民始曰房守及房子等所用軍人令三軍門定將校擇送其餘京兆所定坊民今番亦令軍門一體擇送而一依丙午存減數爻擧行別監中禁令政院擧行通官處定給兒房守五名亦依丙午年例另擇其有根着者具成册移送都監之意請分付兵曹從之
정조 23년 · 강
命勅使入京時前排旗幟在前守禦廳擧行者禁衛營爲之
정조 23년 · 목
館伴鄭民始啓言勅使上來時前排旗幟排五一款自都監發關知委於遠接使而至於入京時則在前令守總兩營擧行而守禦廳今則出鎭其代以何營門擧行乎敎以守禦廳代禁衛營爲之
정조 23년 · 강
命勅行到迎恩門後傳致酒肴依近例擧行
정조 23년 · 목
館伴鄭民始啓言丙午年勅行到迎思門自廚院兩勅各傳酒肴一盤仍令以祗迎事往傳通事勞問兼以酒肴傳致之意言及跟役則自都監略給酒肴已成近例今番亦依例擧行乎從之
정조 23년 · 강
命勅使入京後請來茶禮及大臣茶禮竝除之
정조 23년 · 목
館伴鄭民始啓言今番迎勅後茶禮當爲知委各該司矣崇政殿茶禮翌日館所茶禮又翌日請來茶禮送勅時餞茶禮凡四度磨鍊而請來與送勅近多不行矣今番則何以爲之乎敎以請來茶禮依近例除之民始曰勅使入京第三日大臣有茶禮請行之例而取考乙卯謄錄則以傳訃勅不爲設行矣今亦置之乎從之敎以使譯官言其前例使之勿受
정조 23년 · 강
命勅行自弘濟院至迎恩門時防護禁雜入等節令總戎廳御營廳擧行
정조 23년 · 목
館伴鄭民始啓言迎勅時迎接都監例自迎恩門始爲擧行自弘濟院至迎恩門則其間防護禁雜人等節主管無人而總戎廳旣管北漢門近處御營廳又當後廂自兩營除出若干校卒嚴飭禁雜事涉穩便故丙午勅行時筵達擧行矣今亦依此擧行之意請分付該營門從之
정조 23년 · 강
以曺錫中爲迎接都監郞廳
정조 23년 · 목
館伴鄭民始啓言本都監郞廳兵曹正郞尹命烈今已遞職其代請以兵曹正郞曺錫中差下從之
정조 23년 · 강
推禮曹判書黃昇源命迎勅時出宮服色以袞袍改磨鍊
정조 23년 · 목
承旨李書九啓言今番迎勅時出宮服色該曹節目以白袍磨鍊矣取考三去辛丑正月謄錄則出宮服色御黑圓領袍此卽己亥大喪三年之內凶禮之黑圓領袍卽吉禮之袞龍袍也壬寅乙卯之改用白袍雖未知其故而旣有辛丑可據之例則今此節目中出宮時當以袞袍磨鍊而只援近例因用白袍事涉不審請當該禮堂推考服色則以袞龍袍改磨鍊從之
정조 23년 · 강
命迎勅後詣館所及還宮時皆以駕轎磨鍊
정조 23년 · 목
承旨李書九啓言輦輿翼帳改備事都監堂上已爲經稟而迎勅儀註例以乘輿馬行磨鍊矣出宮時御駕轎則殿庭排設副輦外別無改備之事矣從之敎以崇政殿宣勅後仍留慶熙宮翌日詣館所接見後還宮今番則皆以駕轎磨鍊
정조 23년 · 강
命迎勅後還宮時路由敦義門
정조 23년 · 목
承旨李書九啓言迎勅後大駕還宮每由敦義門而近來則或由崇禮門矣今番迎勅處所旣以崇政殿磨鍊路由敦義門恐似便近矣敎以今番則以敦義門爲之
정조 23년 · 강
命宣勅時問皇帝候節次依二去乙卯年例除之付標於啓下節目勅使許所送儀註改書下送
정조 23년 · 목
承旨李書九啓言宣勅時例有問皇帝候節次而今番勅行異於常時不可先問新皇安否二去乙卯年儀註中亦除此一節今番請依此磨鍊而儀註前已啓下卽令付標勅使許所送儀註令承文院改書一本撥馬下送於問禮官處從之
정조 23년 · 강
命開城府問安使以畿邑守令爲之
정조 23년 · 목
承旨李書九啓言開城府問安使承旨當爲進去而近例每以畿邑守令借銜以送今番亦依此爲之乎從之
정조 23년 · 강
命迎勅後茶禮時御前所用銀器皿自尙方造成
정조 23년 · 목
尙衣提調趙鎭寬啓言迎勅後別茶禮時御前所用銀器皿三種本院旣無舊件今番不可不依例造成矣從之又啓言上副勅宴享所用銀鐥銀盤之屬每於勅行時筵稟置之矣今番則宴享旣停此亦請置之從之
정조 23년 · 강
命進香使齎去白紙卜定於三南
정조 23년 · 목
戶曹判書趙鎭寬啓言進香使齎去物種中白紙五千卷自禮曹磨鍊擧行而名雖白紙實則以厚白紙封進取考前例則每當使行輒爲卜定於三南見今事勢實無自京措辦之路亦依已例卜定取用恐宜矣從之
정조 23년 · 강
命度支經費不足者許貿惠廳貢米
정조 23년 · 목
戶曹判書趙鎭寬啓言惠廳貢米之他衙門貿取曾自朝家防禁矣至於本曹之今年所貿旣緣三南之告歉而西運之亦停則以本曹之如干貢米無以貿充應用之數此係莫重經費實與他衙門之尋常預買逈然不同此則勿拘元貢別貿隨其事勢請從便貿取從之
정조 23년 · 강
遞承旨朴基正以兪漢寧代之前望也
정조 23년 · 강
命吏曹參議鄭尙愚推考前正郞李海淸拿處
정조 23년 · 목
政院啓言日前政事中兵曹正郞望筒以李海淸首擬蒙點而海淸方在姑放中則如是擧擬大涉不察請當該銓官推考原望筒勿施李海淸之矇然肅拜亦甚可駭所當重勘而本院請推外無他罰何以爲之乎允之敎以李海淸令該府拿問處之
정조 23년 · 목
禮曹啓言社壇大享誓戒隔夜而令金秀臣入直李義述身病沈重一員有闕未差壇司無以進參云有闕之代請令該曹口傅差出允之
정조 23년 · 강
命禁衛大將申大顯所佩命召仍佩往來
정조 23년 · 목
政院啓言禁衛大將申大顯以南壇奉審及植木處看審事明日出去兼帶左捕將命召及大將牌傳令牌何以爲之乎敎以仍佩往來
정조 23년 · 강
命時囚南陽龍保放
정조 23년 · 강
分遣承旨詣宗廟永禧殿景慕宮奉審摘奸受香諸處一體奉審
정조 23년 · 강
詣皇壇行望位禮
정조 23년 · 목
具翼善冠袞龍袍乘輿出集成門至齋室門外降輿入齋室改具冕服出齋室乘輿至朝宗門外降輿詣奉室版位行禮如儀大祝奉神位由正路予祗迎後詣望位禮版位行禮如儀陞詣壇上奉審訖詣省器位省器詣省牲位省牲仍爲省鼎鑊視滌漑監明水火還至朝宗門外乘輿至齋室門外降輿入齋室
정조 23년 · 강
命尙衣院提調金文淳徐龍輔竝越俸一等
정조 23년 · 목
望位禮時冕服不卽待令也
정조 23년 · 강
命李總兵如梅後孫毋論支嫡吏兵曹及御將搜訪以聞寧遠伯影堂總兵祠宇遣留守致祭忠烈公黃一皓後孫從遠調用
정조 23년 · 목
敎曰李總兵如梅之孫昔於己未深河之役脫身東來適當舊甲之重回益切窹歎其後孫俱在鄕而奉祀孫前總管李宗胤爲亞將雖在京老且病其外支嫡則久未敍用可堪祿仕或付之軍門肄藝決科者令吏兵曹訪問草記御將亦爲搜訪以聞而總兵祠宇遣留守致祭祭文當親撰使之初四日設行香祝今日下送寧遠伯影堂一體致祭此意下諭守臣念其忠烈諡如其人此時起感尤有別焉昔在先朝引肅廟寶鑑中聖敎亦有下敎者而忠烈公黃一皓家從宦者近甚零替曾亦有承傳分付吏曹從遠調用
정조 23년 · 강
命襄毅公金景瑞後孫自京兆訪問以奏卜日致祭
정조 23년 · 목
敎曰副元帥兼平安道節度使原任捕盜大將贈議政府右議政諡襄毅公龍岡縣人金景瑞與遼東伯渡遼以後事蹟有不可泯沒者始傳李陵之投降終知王倫之不拜䵝昧六七年乃獲彰暴其丹忠赤腔於太陽中天之時者實與李廓羅德憲諸人同而考其辦死之跡以從容兼慷慨遺書密疏之激切冤鬱使人一讀一涕故相閔鎭遠按關西也編其遺事行於世矣今當舊甲又拜北苑鉅鹿之思不覺撫髀長歎令京兆訪問其後孫以奏一體卜日致祭
정조 23년 · 강
召見左議政李秉模右議政沈煥之于駕前
정조 23년 · 목
改具翼善冠袞龍袍出齋室門乘輿召見左右相
정조 23년 · 강
遞左參贊鄭民始右參贊李致中以尹師國徐邁修代之竝口傳也
정조 23년 · 목
左議政李秉模啓言政府西壁連有擧行之事左參贊鄭民始右參贊李致中竝姑許遞請令該曹口傳差出從之
정조 23년 · 강
命靖陵獻官權坪拿處重推吏曹參議尹行元
정조 23년 · 목
吏曹啓言今此寒食祭靖陵獻官副護軍權坪旣呈齋宿擧案而稱以在外不爲入來事體道理誠極未安請令該府拿問處之從之○政院啓言靖陵獻官權坪以在外懸頉不爲入來該曹初旣不能申飭出齋今始以有頉來言至於傳香之晚時事極未安當該堂上所當重勘而本院請推之外無他可施之罰何以爲之乎敎以爲先從重推考
정조 23년 · 강
吏曹參判李益運疏陳病狀乞免享官批以令該曹付標
정조 23년 · 강
以具㢞爲咸鏡監司備薦也
정조 23년 · 강
遞禁衛中軍李章漢以具世績代之
정조 23년 · 목
因寶劍望筒敎以時帶亞將者亞將改差
정조 23년 · 강
命兵曹判書金文淳等迎勅習儀勿稟往來
정조 23년 · 목
政院啓言兵曹判書金文淳禁衛大將申大顯御營大將李漢豊總戎使金持默明日慕華館迎勅習儀出去矣所佩命召密符及大將牌傳令牌何以爲之乎敎以拜表時勿稟往來前有下敎不啻屢番則此啓辭何可捧入乎
정조 23년 · 강
諭遠接使李時秀勅使之中路名帖勿爲强塞
정조 23년 · 목
遠接使李時秀狀啓以爲卽遣任譯以未入京前徑進名帖旣非舊例且未及傳勅事體道理尤不當先呈名帖之意詳細傳及則副勅以爲前例有無固非可論御帖下問至於四次吾輩名帖之尙未一獻不成體禮萬萬不安近京之地名帖不可不先呈副勅議于上勅上勅亦答以誠然云屢屢防寒終不回聽今方嚴飭任譯期於防塞之地敎以如欲爲之不必强塞在京時亦有格外名帖或詩篇書送之例皆任他矣此意回諭
정조 23년 · 강
命李總兵如梅八代孫義集令兵曹付額外內禁衛六代庶孫孝得令御營廳付別軍官
정조 23년 · 목
御營廳啓言依傳敎李總兵如梅子孫卽爲搜訪則只有六代庶孫孝得八代孫命集義集庶孫時集四人而孝得命集居在忠淸道大興地義集時集俱以宗胤之子居在江華方以參班上來故招見其身手則其中義集年今二十三已爲操弓而足可肄業決科矣敎以分付兵曹額外內禁衛除取才給官馬口傳而越薦間卿其各別勸課來頭薦會熟敢不爲乎待越薦令兵曹卽爲草記春秋宣薦內禁衛試射時雖越薦前特爲許赴鄕居庶六代孫光得改名孝得者問于李宗胤如曰可合卿營或禁旅中亦爲草記付料○御營廳啓言依傳敎詳問于李宗胤則孝得年今四十五爲人可合云故爲先本廳別軍官加設差下付料矣○兵曹亦以義集等搜訪草記敎以何後於御營乎此草記還給
정조 23년 · 강
命北部令李鋐守令差送其外部官勤慢命廟堂考察草記
정조 23년 · 목
漢城府啓言饑病民米斗題給之類待今月晦日摘奸然後更給與否令該府論理草記事命下矣分付各部趁晦日摘奸詳察民情更給與否牒報之意嚴飭矣東西中南四部牒報內窮獨之類饑病之餘特蒙賙救之澤擧皆蘇醒而北部令李鋐所報內饑而病者幾盡蘇健其中或有年老饑乏而受病最重未及蘇完者爲十六人依前賙給之矣敎以北部擧行最爲勤幹今番所報尤爲可尙守令待窠差送事分付銓曹其外怠慢部官各別嚴飭其勤慢時送備郞考察草記事亦令廟堂知悉
정조 23년 · 강
命犯夜人金觀淳爲先嚴囚過勅行後嚴覈以聞
정조 23년 · 목
御營廳啓言夜巡法意何等至嚴而今月二十五日本廳巡邏時巡卒三名同爲行巡於壯洞之際有一士子貌樣者多率奴婢五六捽曳一寡女而出自閭家故先捉其士子貌樣者則大段咆喝無數亂打三名巡卒一時昏倒則仍無去處而莫知誰某不得執捉云聞極驚駭嚴飭譏捕始得詳探則乃是幼學金觀淳矣卽爲捉來移送秋曹照法嚴處而臣亦不能檢飭於常時又未能趁卽摘發以致多日稽滯者實有慢忽之失惶恐待罪敎以卿則勿待罪焉有儒生爲名者爲此悖惡之擧手況邏騎之犯手尤關難赦分付該曹爲先嚴囚過勅行後嚴覈得情以聞以爲各別照法重勘之地
정조 23년 · 강
遞刑曹判書金翊休以金思穆代之前望也
정조 23년 · 목
因該曹坐不坐單子敎以未肅拜判堂許遞前望單子入之
정조 23년 · 강
遞校理沈奎魯朴吉源副校理趙得永副修撰尹序東尹命烈以尹羽烈曺允遂李貞運朴崙壽尹益烈代之竝前望也
정조 23년 · 목
因玉堂牌招啓辭敎以在外及未肅拜人許遞前望單子入之待下批牌招察任
정조 23년 · 강
遞吏曹參判李益運參議尹行元以李翊模爲參議前望也
정조 23년 · 목
政院啓言吏曹郞廳來言政事當日爲之事命下矣判書李時秀在外參判李益運身病猝重參議尹行元差祭不得擧行云參判李益運請牌招敎以幷許遞前望單子入牌招開政
정조 23년 · 강
召見來待諸臣于誠正閣
정조 23년 · 강
命長陵植木以今月十二日始役
정조 23년 · 목
禁衛大將申大顯啓言長陵樹木補植之役今春擧行事旣伏承下敎矣始役日子令日官推擇則今月十二日十九日俱吉云以何日始役乎敎以以十二日爲之大顯曰植木軍丁當以高陽坡州交河附近面民丁使役而今番輪疾無處不熾閭里乾淨猶未可知此則始待來秋明春赴役今番則本陵守護軍及雇軍只就要緊處先爲補植而松子橡子亦爲播種恐合事宜矣從之大顯曰今此植木旣非全一局全一岡間間補植故松木株數役丁名數財力多少未能的定勢將隨其所入往復廟堂取用後從實書啓從之大顯曰今此植木之役事體甚重臣所當終始躬檢而方有所帶之任事多掣礙下去始役後先爲復路使齋郞及都廳眼同看檢乎從之大顯曰昨秋執頉蟲枯木使齋郞及都廳眼同䂨伐仍令從便區處事及役處所入空石從多少取用於畿營事曾已筵稟矣依此爲之乎從之
정조 23년 · 강
命社稷享官李庚運罷職
정조 23년 · 목
社稷祭班監察以獻官意啓言社稷大祭受誓戒時初獻官預差西春君爗身病添重薦俎官實差兪漢寧移拜承旨俱未能進參薦俎官預差李庚運懸病不進雖未知病勢之如何而莫重誓戒不參事之駭然莫此爲甚請令該府拿問處之允之尋因囚單敎以罷職放送
정조 23년 · 강
兵曹判書具㢞疏辭新資賜批
정조 23년 · 목
批以昔年卿宰之曾經銓任玉署尙在二品只卿一人爲試官時登第者爲輔國爲銓官時擬故相於三司而其子之一品亦旣有年公議皆以卿爲久屈勿辭行公
정조 23년 · 강
命使行赴燕時所把三南關東北驛馬令廟堂譯院相議代把
정조 23년 · 목
兵曹啓言今此陳慰兼進香使赴燕時應把驛馬三十五匹內忠淸道七匹全羅道八匹慶尙道十六匹今二月二十二日京中逢點江原道二匹咸鏡道二匹同月二十七日依前例直送安州逢點之意五道監司處請行移敎以此時三南豈可循例乎關北關東亦然令廟堂譯院相議代把後草記○備邊司啓言問于譯院則今番使行應把驛馬堂爲三十五匹云三南東北五道若不擧論則以兩西馬代把之外實無他道兩西各驛疲於迎送全數責立亦甚可悶且念勅行時補把馬之自該曹分定者關東爲二十匹關北爲四十匹就此中關東四匹關北八匹推移除出留養於義州以待使行其餘二十五匹則海西馬十匹關西馬十五匹把定則可以分力而在關東關北其所爲弊大減於更爲分定雖以兩西言之不時使行兩道所把或各至十五六匹亦不可謂之創制請令該曹以此知委允之
정조 23년 · 강
命故領府事洪樂性奉朝賀金鍾秀判府事蔡濟恭同爲議諡
정조 23년 · 목
敎曰故領府事靷期在望間云而其家以其遺言不請諡狀云直爲議諡有可據之例應敎違牌旣勿施使之從速擧行金奉朝賀蔡判府事家亦不請諡同爲議諡事分付弘文館
정조 23년 · 강
召見稟事閣臣于便殿
정조 23년 · 강
命德浦僉使柳明杓改差
정조 23년 · 목
直提學李晚秀啓言鑄字監官柳明杓昨冬除德浦僉使而因印役看檢尙未到任今番勅行本鎭方有擧行云而本所事役自多相妨所帶僉使之任改差似好矣從之
정조 23년 · 강
罷楊州牧使李得濟
정조 23년 · 목
京畿監司李在學以得濟病勢難强罷黜事馳啓敎以卽令該曹口傳差代
정조 23년 · 강
以徐榮輔爲楊州牧使口傳也
정조 23년 · 목
該牧使望筒以申應周等擬入敎以武臣亞將乏人本牧不可不另擇堂上閣臣承旨中擬入待下批當日辭朝
정조 23년 · 강
飭諭遠接使李時秀
정조 23년 · 목
義州府尹李基讓狀啓以爲卽刻到付鳳城留待軍官訓導等手本內勅行聲息往探于衙門則自右兵司所報公文來到故求得原本謄書出送云取見謄送公文則以爲勅行帶通官五員於本月二十二日出山海關前往朝鮮國恭送詔書事云謄送公文上送備邊司而取考前後謄錄則自山海關至藩陽爲十二日程計其日子來月初五六日間可到藩陽○時秀狀啓以爲臣於本月初一日行過順安縣得見義州府尹李基讓謄報則軍官訓導等手本內以爲勅行去月二十二日出山海關云計其程道日子似是按站出來臣則仍爲前進敎以藩陽至義州爲五百七十里而順安之於義州亦爲五百五十里卿行到灣之時卽勅行渡江之日中路徐遲以致不期自値不失奉使之體且於牌文謄報一款追見卿狀啓以灣府之昧例有所論列亦可謂得宜矣外此凡事益頒務循規例今則渡江必在旬間迎勅當以念間定日以此擧行事回諭
정조 23년 · 강
禮曹參判金履翼疏論迎勅後服制事仍陳病狀乞遞本職賜批
정조 23년 · 목
疏略曰臣於向者登筵之時竊幸今番勅到後服制始可以一洗舊謬將有辭於天下後世矣不料聖心之持疑過中終致儀節之謄布依前繼又伏見僚堂疏批下者實不勝抑鬱悶迫之至臣固不敢仰請大更張而然臣區區不得已之願惟在於只就臣僚之服制若得袍邊許緝帶麻換布略倣陪臣繐纕之遺義則尙可克二斬之失而不害而一變之機矣伏願殿下俯詢大僚以爲及時變通少答臣僚之望焉仍伏念臣之燕行雖不必以年前臺言有所引義而第以時則稍異於前以人則最居於下萬一有事而不善周章其爲貽羞當復如何臣用是憂懼寢食不寧雖然旣仗王靈且係往役今將整頓行李以俟期日而顧臣狗馬之疾自客臘再經危域至今月餘餘症尙苦臣於此時雖不敢自愛其身承乏專對之行亦不可扶病强作則趁今保攝不但爲私而見帶春曹佐貳之銜將有延勅時贊禮之任以今病情若或拖至伊時則趨走之際得免顚仆必無幸矣乞許遞改俾得以安意將息戴恩往迴批以其號也甚大不係於緝與不緝雖於淡色號之曰云然是亦云然之制也卿其勿辭調理行公
정조 23년 · 강
應敎朴吉源疏論迎勅後服制事賜批
정조 23년 · 목
疏略曰昨伏見禮曹草記頒下者有曰應行節目一遵壬寅乙卯前例百官四品以上生布團領不緝邊之文是則斬衰也臣雖素昧禮制而竊疑其有違於朱夫子所訓不二斬之定論矣繼伏見禮曹參議李翊模疏本則其所引經據義者大得議禮之體實合革謬之義而聖批亦不爲非矣臣之所欲言者翊模已畢陳之今不必架疊爲說而大抵我國之所以見重於彼中者以其有禮義之稱也乃反爲此無於禮之禮知非而不改則其將見輕於彼中而取譏於後世臣於此竊不勝憂慨繼之以流涕也今若遵用朱子之正禮一洗前日之謬禮則彼雖責以煩言我將答之曰我國之所尊信者朱子而朱子之正論如此故革謬而歸正云爾則彼亦知朱子之爲萬世師法其敢何辭而更加嘖言耶噫冠屨倒置金繒歲輸是固百年之深恥亦出於迫不得已之意而至若此禮則我有格言且非不得已之事何憚而不之改耶伏願烝納禮堂之言使不二斬之古禮復行於今世批以爾疏卽禮議之說豈曰非矣與其改而近於杜撰曷若更待知禮通識者乎
정조 23년 · 강
命儒生日次殿講及文臣製述待來月更稟